CELEX: 22005D0482
Language: sk
Date: 2005-05-25 00:00:00
Title: 

6.7.2005   
            
            
               SK
            
            
               Úradný vestník Európskej únie
            
            
               L 173/12
            
         ROZHODNUTIE ASOCIAČNEJ RADY EÚ–RUMUNSKO č. 1/2005
   z 25. mája 2005
   o účasti Rumunska na systéme Spoločenstva pre rýchlu výmenu informácií o nebezpečenstvách vznikajúcich z používania spotrebiteľských výrobkov (systém RAPEX) podľa smernice Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov
   (2005/482/ES)
   ASOCIAČNÁ RADA,
   so zreteľom na Európsku dohodu medzi Európskymi spoločenstvami a ich členskými štátmi na jednej strane a Rumunskom na strane druhej, ktorá bola podpísaná 1. februára 1993 v Bruseli, a najmä na jej článok 93,
   so zreteľom na smernicu 2001/95/ES (1), a najmä na jej článok 12,
   so zreteľom na list Misie Rumunska pri Európskych spoločenstvách z 10. novembra 2003, adresovaný generálnemu riaditeľovi pre zdravie a ochranu spotrebiteľov, v ktorom bola Komisia požiadaná, aby začala postupy, ktorými umožní Rumunsku prístup do systému RAPEX,
   keďže:
   
               (1)
            
            
               Článok 93 európskej dohody ustanovuje, že zmluvné strany spolupracujú s cieľom dosiahnuť úplnú kompatibilitu medzi systémami ochrany spotrebiteľa v Rumunsku a v Spoločenstve. Na tento účel v rámci existujúcich možností spolupráca okrem iného zahŕňa výmenu informácií a prístup do databáz Spoločenstva.
            
         
               (2)
            
            
               Článok 12 ods. 4 smernice 2001/95/ES ustanovuje, že systém RAPEX je prístupný kandidátskym krajinám v rámci dohôd medzi Spoločenstvom a týmito krajinami a na základe podmienok definovaných v týchto dohodách. Všetky takéto dohody majú byť založené na reciprocite a majú obsahovať ustanovenia o dôvernosti, zodpovedajúce ustanoveniam platným v Spoločenstve.
            
         
               (3)
            
            
               Príloha II k smernici 2001/95/ES ustanovuje postupy na používanie RAPEX-u a usmernenia na oznamovanie.
            
         
               (4)
            
            
               Komisia prijala usmernenia riadenia systému RAPEX, ako sa požaduje v bode 8 prílohy II k smernici 2001/95/ES, 29. apríla 2004 (2).
            
         
               (5)
            
            
               Od spustenia systému TRAPEX (prechodný systém na rýchlu výmenu informácií), ktorý odráža činnosti systému RAPEX pre kandidátske krajiny, v máji 1999 sa na ňom Rumunsko aktívne zúčastňovalo,
            
         ROZHODLA TAKTO:
   Článok 1
   Rumunsko sa zúčastňuje na systéme RAPEX, pričom má rovnaké práva a povinnosti ako súčasní členovia v súlade s príslušnými ustanoveniami smernice 2001/95/ES a usmerneniami systému RAPEX.
   Článok 2
   Rumunsko uplatňuje rovnaké zásady dôvernosti ako ostatní členovia systému RAPEX.
   Článok 3
   Rumunsko podnikne v spolupráci so službami Komisie nevyhnutné praktické kroky na dosiahnutie plného súladu s požiadavkami stanovenými v smernici 2001/95/ES a postupmi stanovenými v usmerneniach systému RAPEX.
   Komisia zabezpečí najmä úvodnú odbornú prípravu rumunských úradníkov na používanie aplikácie RAPEX.
   Článok 4
   Akékoľvek problémy, ktoré vzniknú pri uplatňovaní toho rozhodnutia, sa riešia v priamom styku medzi službami Komisie a rumunskými orgánmi v kontexte systému RAPEX. Ak sa nenájde obojstranne prijateľné riešenie, do troch mesiacov od podania žiadosti niektorej zo strán sa v asociačnej rade uskutoční výmena názorov.
   Po tejto výmene názorov alebo po uplynutí obdobia uvedeného v predchádzajúcom pododseku môže asociačná rada prijať náležité odporúčania na vyriešenie daných problémov.
   Tieto postupy používané v asociačnej rade sa nedotýkajú žiadnej činnosti v zmysle príslušných právnych predpisov o ochrane spotrebiteľa, platných na území strán.
   Článok 5
   Toto rozhodnutie nadobúda účinnosť dňom jeho prijatia.
   
      V Bruseli 25. mája 2005
      
         
            Za Asociačnú radu
         
         
            predseda
         
         J. ASSELBORN
      
   
   
      (1)  Ú. v. ES L 11, 15.1.2002, s. 4.
   
      (2)  Ú. v. EÚ L 151, 30.4.2004, s. 86; oprava v Ú. v. EÚ L 208, 10.6.2004, s. 73.